กฎกระทรวงระบบความปลอดภัย สุขอนามัย และสวัสดิภาพในการทำงานของคนประจำเรือ พ.ศ. 2559
กฎกระทรวง
กฎกระทรวง
ระบบความปลอดภัย สุขอนามัย
และสวัสดิภาพในการทำงานของคนประจำเรือ
พ.ศ. ๒๕๕๙[๑]
 

อาศัยอำนาจตามความในมาตรา
๖ วรรคหนึ่ง และมาตรา ๓๗ แห่งพระราชกำหนดการประมง พ.ศ. ๒๕๕๘
รัฐมนตรีว่าการกระทรวงเกษตรและสหกรณ์ออกกฎกระทรวงไว้ ดังต่อไปนี้

ข้อ
๑ ในกฎกระทรวงนี้
ผู้ได้รับใบอนุญาต หมายความว่า
ผู้ได้รับใบอนุญาตทำการประมงพาณิชย์หรือผู้ได้รับใบอนุญาตทำการประมงนอกน่านน้ำไทย
แล้วแต่กรณี

หมวด ๑
ระบบความปลอดภัย
 

ข้อ
๒ บทบัญญัติในหมวดนี้ใช้บังคับกับเรือประมงที่มีขนาดตั้งแต่สามสิบตันกรอสขึ้นไป

ข้อ
๓ ผู้ได้รับใบอนุญาตต้องจัดให้มีเครื่องมือ
เครื่องใช้และอุปกรณ์ประจำเรือ เครื่องชูชีพ และคนประจำเรือสำหรับเรือกลประมง
ตามกฎข้อบังคับการตรวจเรือที่ออกโดยอาศัยอำนาจตามกฎหมายว่าด้วยการเดินเรือในน่านน้ำไทย
เครื่องมือ
เครื่องใช้และอุปกรณ์ประจำเรือต้องได้รับการบำรุงรักษาอย่างถูกต้องและทดสอบอย่างสม่ำเสมอและเก็บรักษาอยู่ในสถานที่พร้อมจะใช้การได้

ข้อ
๔ ก่อนที่คนประจำเรือจะปฏิบัติหน้าที่บนเรือประมง
ผู้ควบคุมเรือต้องให้ความรู้ ดังต่อไปนี้
และให้คนประจำเรือลงลายมือชื่อบันทึกไว้เป็นหลักฐาน
(๑)
การใช้เครื่องมือ เครื่องใช้และอุปกรณ์ประจำเรือ
(๒)
การใช้เครื่องมือทำการประมง
และหลักเกณฑ์การทำการประมงตามหน้าที่ที่คนประจำเรือได้รับมอบหมาย
(๓)
ความปลอดภัยในการทำงานบนเรือประมง

ข้อ
๕ ผู้ได้รับใบอนุญาตต้องจัดหาอุปกรณ์คุ้มครองความปลอดภัยส่วนบุคคลสำหรับคนประจำเรือให้เหมาะสมกับหน้าที่ที่รับผิดชอบและการทำการประมงแต่ละประเภท

หมวด ๒
สุขอนามัยและสวัสดิภาพในการทำงานของคนประจำเรือ
 

ส่วนที่ ๑
เรือประมงที่มีขนาดตั้งแต่สามสิบตันกรอสขึ้นไปแต่ไม่ถึงหกสิบตันกรอส
 

ข้อ
๖ ผู้ได้รับใบอนุญาตต้องจัดให้มีอาหาร
น้ำดื่ม ที่มีคุณภาพ ถูกสุขลักษณะและมีปริมาณที่เพียงพอ
ให้เหมาะสมกับการทำงานและระยะเวลาการใช้ชีวิตบนเรือประมง

ข้อ
๗ ผู้ได้รับใบอนุญาตต้องจัดให้มีพื้นที่ที่เหมาะสมสำหรับการพักผ่อนบนเรือประมง

ข้อ
๘ ผู้ได้รับใบอนุญาตต้องจัดให้คนประจำเรือมีเวลาพักตามที่กำหนดไว้ในกฎกระทรวงว่าด้วยการคุ้มครองแรงงานในงานประมงทะเล

ข้อ
๙ ผู้ได้รับใบอนุญาตต้องจัดให้มียาและเวชภัณฑ์ที่จำเป็นสำหรับการปฐมพยาบาลเบื้องต้นที่เหมาะสมกับการปฏิบัติงานบนเรือประมง
โดยให้คำนึงถึงจำนวนคนประจำเรือและระยะเวลาในการออกไปทำการประมง

ข้อ
๑๐ ผู้ควบคุมเรือต้องดำเนินการให้คนประจำเรือได้รับการปฐมพยาบาลเบื้องต้นเมื่อบาดเจ็บหรือเจ็บป่วยและต้องส่งต่อผู้ป่วยไปยังสถานพยาบาลบนฝั่งทันทีในกรณีที่บาดเจ็บสาหัสหรือเจ็บป่วยร้ายแรง

ข้อ
๑๑ ผู้ได้รับใบอนุญาตต้องจัดให้มีการตรวจสุขภาพของคนประจำเรือโดยแพทย์แผนปัจจุบันชั้นหนึ่งที่ได้รับใบอนุญาตประกอบวิชาชีพเวชกรรม
และได้รับใบรับรองว่าสามารถทำงานบนเรือประมงได้ก่อนออกไปทำการประมงครั้งแรก
และจัดให้มีการตรวจสุขภาพของคนประจำเรือครั้งต่อไปอย่างน้อยปีละหนึ่งครั้ง
ในกรณีที่ได้มีการตรวจสุขภาพคนประจำเรือเพื่อขอรับใบอนุญาตทำงานตามกฎหมายว่าด้วยการทำงานของคนต่างด้าวแล้ว
ให้สามารถนำมาใช้เป็นหลักฐานว่าได้มีการตรวจสุขภาพและได้รับใบรับรองก่อนออกไปทำการประมงครั้งแรกตามวรรคหนึ่งได้

ส่วนที่ ๒
เรือประมงที่มีขนาดตั้งแต่หกสิบตันกรอสขึ้นไป
 

ข้อ
๑๒ ผู้ได้รับใบอนุญาตต้องจัดสุขอนามัยและสวัสดิภาพในการทำงานของคนประจำเรือตามที่กำหนดไว้ในส่วนที่
๑

ข้อ
๑๓ ผู้ได้รับใบอนุญาตต้องจัดให้มีพื้นที่สำหรับการพักผ่อน
การรับประทานอาหารและการสันทนาการ
ให้เหมาะสมกับจำนวนคนประจำเรือและระยะเวลาในการออกไปทำการประมง

ข้อ
๑๔ ผู้ได้รับใบอนุญาตต้องจัดให้มีห้องส้วมอย่างน้อยจำนวนหนึ่งห้องซึ่งมีพื้นที่ไม่น้อยกว่าหนึ่งตารางเมตร

ข้อ
๑๕ ผู้ได้รับใบอนุญาต
ต้องจัดให้มีคนประจำเรืออย่างน้อยหนึ่งคนซึ่งผ่านการอบรมหลักสูตรการปฐมพยาบาลเบื้องต้นจากสถาบันหรือหน่วยงานที่ได้รับการรับรองจากหน่วยงานของรัฐ

บทเฉพาะกาล
 

ข้อ
๑๖ เรือประมงที่มีขนาดตั้งแต่หกสิบตันกรอสขึ้นไป
ซึ่งได้จดทะเบียนก่อนวันที่กฎกระทรวงนี้ใช้บังคับต้องจัดให้มีพื้นที่สำหรับการพักผ่อน
การรับประทานอาหาร และการสันทนาการ ตามที่กำหนดไว้ในข้อ ๑๓
และต้องจัดให้มีห้องส้วมอย่างน้อยจำนวนหนึ่งห้องซึ่งมีพื้นที่ตามความเหมาะสมภายในหนึ่งปีนับแต่วันที่กฎกระทรวงนี้ใช้บังคับ


ให้ไว้ ณ วันที่ ๑๘
กุมภาพันธ์ พ.ศ. ๒๕๕๙
พลเอก ฉัตรชัย สาริกัลยะ
รัฐมนตรีว่าการกระทรวงเกษตรและสหกรณ์
หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่มาตรา ๓๗ แห่งพระราชกำหนดการประมง
พ.ศ. ๒๕๕๘ บัญญัติให้ผู้ได้รับใบอนุญาตทำการประมงพาณิชย์ต้องจัดให้มีระบบความปลอดภัย
สุขอนามัย และสวัสดิภาพในการทำงานของคนประจำเรือ เพื่อให้คนประจำเรือมีความปลอดภัย
สุขอนามัย และสวัสดิภาพในการทำงานที่เหมาะสม จึงจำเป็นต้องออกกฎกระทรวงนี้







ชวัลพร/ปริยานุช/จัดทำ
๓ มีนาคม ๒๕๕๙





[๑] ราชกิจจานุเบกษา
เล่ม ๑๓๓/ตอนที่ ๑๘ ก/หน้า ๒๐/๒๕ กุมภาพันธ์ ๒๕๕๙